**M-am dat lumii**

*Samoila*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De glumesc, şi nu se face,

Îmi cer scuze, cel puţin,

Ironia mea, rapace,

Ascunde un mare chin.

Râd de râs şi de durere,

Şi de milă îmi cam plâng,

Vrerile-mi sunt efemere,

Acţiunile-mi se frâng.

Un plictis profund şi dens

L-aş dori ieşit din rând,

Şi, aşa, i-aş da un sens,

De-ar fi sens şi pe pământ.

Scormonind în recea vatră,

Sǎ scot visul la ivealǎ

N-am gǎsit numita piatră,

Tristǎ şi filozofalǎ.

Cǎutând să mă cunosc,

Cum mă învăţa Socrate,

M-am dat lumii, recunosc,

Dintr-odatǎ, nu în rate.